**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



 God. XXVI. 1/ siječanj 2020.

Govor p. Nikole Stankovića, našega duhovnoga savjetnika,

na Skupštini HKDPD-a

Dragi i poštovani članice i članovi Hrvatskog katoličkog društva prosvjetnih djelatnika! Kad pogledam ovaj naš skup kao i dosadašnja naša okupljanja, čovjeku izmakne uzdah: „Nek' nam se Gospodin smiluje!“ Naime, svi znamo da mi kao društvo nismo uspjeli okupiti mase, ali, ipak je nešto utješno, naše Društvo već više od četvrt stoljeća i nadalje bdije, kako molitvom, tribinom, našim ZRNOM, listićem (koji uređuje naša umna Matija Grgat), zatim: duhovnim vježbama, reakcijama na pojave u hrvatskom školstvu i društvu, kakvom takvom komunikacijom među članovima, koju napose podržava i odražava naša vrijedna i vjerna tajnica Ružica, a, dakako, sve pod vodstvom našeg predsjednika, gospodina Đakovića, kojemu je stalo da Društvo opstane – da ne govorimo i o ostalim članovima koji se zalažu da ne bismo zatajili u našim temeljnim dužnostima.

Ipak, vrijeme je da čujemo što govori Gospodin Bog, Svetac Izraelov: „Puče sionski (puče hakadepedeoski), … više ne plači! Čim čuje vapaj tvoj, odmah će ti se smilovati; čim te čuje, uslišit će te.“ A evanđelje nam kaže da je Isus „obilazio sve gradove i sela učeći po njihovim sinagogama, propovijedajući evanđelje o Kraljevstvu i liječeći svaku bolest i svaku nemoć.“ Opet nam se hoće otete usklik: „Gospodine, izliječi i našu nemoć! Pomozi nam da vratimo one koji su se izgubili iz našeg Društva i dovedi nove koji će svjedočiti kraljevstvo na razini koja odgovara prosvjetarima!“ Možda bi nam sveti Ambrozije (biskup u Milanu 374.-397.) koga danas slavimo dao ovakav savjet: „Tko, dakle, mnogo s razumijevanjem čita, napunja se. A tko je napunjen, druge natapa. Stoga veli Pismo: Kad se oblaci napune kišom, prosiplju je na zemlju. Neka ti riječi budu poput vode tekućice, čiste i bistre, da ćudorednim izlaganjem gode slušateljstvu, te milinom svojih riječi narod razdragaš, te rado pođe kamo god ga zoveš“ →

**BOŽJA RIJEČ – RIJEČ ŽIVOTA**

** *Štoviše, sve sada gubi u mojoj cijeni svoju vrijednost zbog najveće prednosti: spoznaje Krista Isusa, moga Gospodina. Radi njega sam sve žrtvovao, i sve smatram blatom, da Krista dobijem.*

 *Fil 3,8*

→ (iz Poslanice svetog Ambrozija biskupa). Sveti Ambrozije Salomonu pripisuje i ove riječi: *Usta su mudračeva oružje razuma* i drugi citat: *Neka ti usta obuzdava razumnost*. Hoće reći da naš govor bude tako promišljen i razuman da i ne treba nekih drugih potporanja pa neka se tvoj govor brani svojim oružjem. A da bismo to postigli i mogli zastupati temeljna načela i našeg Društva kao i ona kršćanska na kojima su ona utemeljena, moramo i sami moliti i razmišljati, ali i ono do čega smo došli provjeravati u zajednici onih koji imaju iste ciljeve – ciljeve našeg Društva. Ne bismo smjeli ostati spljošteni na razinu površnosti nekih medija i onih koji hoće sve unakaziti: i prosvjetu i cijeli hrvatski narod. Tko će prosvijetliti narod ako ne prosvjetni djelatnici?! Amen!

**Prosvjetitelji i zamračitelji**

I u novoj se godini treba kretati u vremenu tako da nikad ne zaboravimo na vječnost. Vječnost sa sobom nosi cilj, smjer i smisao kretanja te valjane i nedvosmislene kriterije vrednovanja. To znači, bez pogleda prema vječnosti ne može se shvatiti što je vrijeme - kao što se ne može ni prosuditi njegova blagodat. Vrijeme bez vječnosti je bezvrijedno. Ipak, ono je naše gnijezdo iz kojeg provirujemo prema vječnosti, pripremajući se odvažno poletjeti u slobodu njezina beskrajnog prostranstva. Izgubiti se u vremenu puno je opasnije nego li zalutati u najveću džunglu punu krvoločnih zvijeri. Još opasnije od toga je izgubiti se u ljudskom znanju proglašavajući ga vjernim odslikom najdubljih tajni – najprije onih na kojima počiva priroda, a pogotovo onih prema kojima stremi ljudski duh pohotan za spoznajama koje se skrivaju ispod i iza onoga donekle zamijećenog i pojmljenoga, ali svakako još neistraženog.

Isto tako, koliko god se čovjek upinjao istražujući svoju dušu, uvijek mu se otvaraju nova okna koja upućuju prema još dubljoj dubini. Tako razotkrivamo i svoje granice i svoje sposobnosti. Svoje kapacitete i mogućnosti otvaranja prema beskraju nismo ni izdaleka proniknuli i istražili, a glad za nevidljivim →

**PRONAĐI SVOJ LIJEK**

 *Duševni mir uživat ćeš samo onda ako ti bude jedina želja da gledaš Boga, jedini strah da ga ne izgubiš, jedina žalost da ga još ne uživaš i jedino veselje sve što te k njemu vodi.*

 sv. Terezija Avilska

**POZIV NA REDOVITU TRIBINU**

**TEMA: BUDIZAM I KRŠĆANSTVO**

**PREDAVAČ: ZAVIŠA KAČIĆ ALESIĆ, prof. povijesti i indolog, autor knjige *Jesu li sve religije iste?***

**ČETVRTAK, 16. siječnja 2020. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

→ zasigurno nismo utažili. Uz sva ograničenja ne možemo se tužiti da ne znamo ono bitno kako bismo mogli ljudski živjeti. Kolikogod nam se čini da nas vrijeme neumoljivo tare i satire, ipak ono nije odlučujuće u našem napretku – ne kažemo „ostvarivanju“ jer bismo se tek onda upropastili kad bismo postali stvar koju vrijeme vitla neovisno o našoj slobodi, htijenju, osjećaju, shvaćanju i poimanju. Konačno se valja drznuti i priznati da naše vrijeme, kad smo ga već kao zadaću od Boga dobili, prvotno ovisi o nama.

Bog nam je dao slobodu samo-raspolaganja u svijetu u kojem se sve kreće, a i mi smo dijelom dio toga svijeta - iako nismo posve podvrgnuti njegovim nužnostima. Svojim duhom provirujemo preko granica koje nas okružuju, priznajemo ih, njima se služimo, otvarajući perspektive koje nam one žele zamračiti.

I vrijeme bi nas htjelo oteti vječnosti, ali se mi ne damo. Borba s neovisnim vremenom moguća nam je jedino u savezništvu s vječnošću. Ovisno o tome kako se u tom ratu krećemo i kakvu taktiku dosljedno primjenjujemo, to je naše vrijeme. Odavno je poznato da nema vremena bez kretanja, ali, nažalost, može se i skrenuti s puta koji vodi u obećanu zemlju, u Božje kraljevstvo gdje je čovjek posve dobrodošao. →

→ Čak i prosvjetari mogu svoje znanstveno znanje držati najjačim svjetlom koje je čovjeku dostupno. Ako se tako postave, izgubljeni su – ostali su bez vječnog svjetla. Njihovo vrijeme je unakaženo, a oni su sve vrste znanja sveli na ono prirodoslovno, ili neko drugo kratkovjeko, u svakom slučaju, znanje s predmnijevanim nenadmašnim granicama, nadmudrujući se međusobno i veoma živahno raspravljajući poput onih uznika iz platonovske špilje. I oni su mislili da znaju što je moguće, a što nije. Svakako, nisu bili spremni prihvatiti obavijest o drukčijem svijetu od svijeta sjena.

I današnje poluznanje je tek malo proširena prostorija u kojoj je gazda mrak – pretvarajući se u anđela svjetla. Platon je želio reći da su zablude obilježile vrijeme onih uznika, iako one nisu bile nužne. To je samo znak da sebe ne smijemo sakatiti i glede mišljenja i iskustva kao i volje da se drznemo ponizno istraživati ono nepoznato koje se ipak nekako najavljuje – pa čak i izričito objavljuje.

Vrijeme u kojemu živimo nije tek neko objektivno vrijeme, posve neovisno o nama. Uza sva ograničenja i nužnosti, ipak, svaki od nas kroji svoje vrijeme od onoga što mu je dano – talenti, sklonosti i ostalo – pri vječnom svjetlu ili pak u proizvoljnom mrklom mraku. Dokaz je tomu da u istom razdoblju žive ljudi čije je vrijeme veoma različito. Od svega onoga što nam je Bog dao, priroda nas iznjedrila i društvo prihvatilo svaki sam sebe projektira, dakako, krećući se u nekom smjeru. To kretanje nije ništa drugo nego naše vrijeme. Svatko je autor svoga vremena.

Nije to lako priznati jer smo naučili okrivljavati vrijeme kao žrtvenog jarca - vrijeme je svemu krivo za sve naše neuspjeha, a naravno, mi smo zaslužni za uspjehe. Ako smo kršćani, onda još i više znamo da je u naše vrijeme htio doći sam Bog. Utjeloviti se. Da bude s nama u vremenu. Ako budemo s Bogom hodili kroz vrijeme, nećemo se izgubiti nego ćemo iskoristiti svoje talente i sigurno kročiti putem koji vodi u vječno spasenje. A to zato jer smo shvatili da je vrijeme bezvrijedno, naravno, ako nije kretanje prema sretnoj vječnosti, ispunjenoj blaženim gledanjem Onoga kojem se nikada dovoljno ne možemo nadiviti. U svakoj slučaju, prosvjetitelji ne smiju postati zamračitelji! (p. Nikola Stanković)

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: a<http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr